UREDBA KOMISIJE (EU) 2021/1531

z dne 17. septembra 2021

o spremembi prilog II, III in IV k Uredbi Evropskega parlamenta in Sveta (ES) št. 396/2005 glede mejnih vrednosti ostankov za aklonifen, akrinatrin, Bacillus pumilus QST 2808, etirimol, pentiopirad, pikloram in Pseudomonas sp. sev DSMZ 13134 v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 5(1) in člena 14(1)(a) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za aklonifen, akrinatrin in etirimol so bile določene v Prilogi II k Uredbi (ES) št. 396/2005. Za pentiopirad in pikloram so bile MRL določene v delu A Priloge III k navedeni uredbi. Kar zadeva Bacillus pumilus QST 2808 in Pseudomonas sp. sev DSMZ 13134, v Uredbi (ES) št. 396/2005 niso bile določene posebne MRL in navedeni snovi nista bili vključeni v Prilogo IV k navedeni uredbi, tako da se uporablja privzeta vrednost 0,01 mg/kg iz člena 18(1)(b) navedene uredbe.

(2) V okviru postopka za registracijo uporabe fitofarmacevtskega sredstva, ki vsebuje aktivno snov aklonifen, na semenih koromača/komarčka in plodovih navadne kumine je bila v skladu s členom 6(1) Uredbe (ES) št. 396/2005 vložena vloga za spremembo obstoječih MRL.

(3) Za akrinatrin je bila taka vloga vložena za solato. Za pentiopirad je bila taka vloga vložena za belušno zeleno in sladki komarček. Za pikloram je bila taka vloga vložena za cvetoče kapusnice.

(4) V skladu s členom 8 Uredbe (ES) št. 396/2005 so zadevne države članice navedene vloge ocenile in Komisiji poslale ocenjevalna poročila.

(5) Evropska agencija za varnost hrane (v nadaljnjem besedilu: Agencija) je proučila vloge in ocenjevalna poročila, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (2). Navedena mnenja je poslala vložnikom, Komisiji in državam članicam ter jih javno objavila.

(6) Agencija je glede vseh vlog ugotovila, da v celoti izpolnjujejo zahteve po podatkih in da so spremembe MRL, ki jih zahtevajo vložniki, sprejemljive z vidika varnosti potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Upoštevala je najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja zadevnih proizvodov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže.

(7) Kar zadeva etirimol, je bilo z Uredbo Komisije (EU) 2020/1566 (3) spremenjenih več MRL. V navedeni uredbi je določeno znižanje MRL za etirimol v kumarah na 0,05 mg/kg zaradi napake v poročanju. Etirimol je glavni metabolit bupirimata, ki se trenutno uporablja v fitofarmacevtskih sredstvih v več državah članicah. Posledično lahko znižanje MRL za etirimol povzroči morebitna preseganja MRL po zakoniti uporabi bupirimata. Da bi se temu izognila, je država članica poročevalka 25. avgusta 2020 Agenciji predložila spremenjeno ocenjevalno poročilo. Agencija je 30. septembra 2020 objavila popravek ustreznega obrazloženega mnenja (4), v katerem je priporočila določitev MRL za etirimol v kumarah na 0,2 mg/kg. Zaradi pravne varnosti je primerno, da se MRL za etirimol v kumarah, ki jo določa ta uredba, uporablja od istega datuma kot datum začetka uporabe Uredbe (EU) 2020/1566.

(8) Za Bacillus pumilus QST 2808 in Pseudomonas sp. sev DSMZ 13134 je Agencija predložila obrazloženi mnenji (5) (6) v skladu s členom 12(1) Uredbe (ES) št. 396/2005. V navedenih mnenjih je Agencija priporočila vključitev obeh snovi v Prilogo IV k Uredbi (ES) št. 396/2005.

(9) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da zadevne spremembe MRL izpolnjujejo zahteve iz člena 14(2) Uredbe (ES) št. 396/2005.

(10) Uredbo (ES) št. 396/2005 bi bilo zato treba ustrezno spremeniti.

(11) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloge II, III in IV k Uredbi (ES) št. 396/2005 se spremenijo v skladu s Prilogo k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije. Uporablja se od 17. maja 2021 glede MRL za etirimol v kumarah.

Ta uredba je v celoti zavezujoča in se neposredno uporablja v vseh državah članicah. V Bruslju, 17. septembra 2021 Za Komisijo predsednica Ursula VON DER LEYEN

(1) UL L 70, 16.3.2005, str. 1.

(2) Znanstvena poročila Agencije so na voljo na spletu: http://www.efsa.europa.eu:

Reasoned opinion on the modification of the existing maximum residue levels for aclonifen in fennel seed and caraway fruit (Obrazloženo mnenje o spremembi obstoječih mejnih vrednosti ostankov za aklonifen v semenih koromača/komarčka in plodovih navadne kumine). EFSA Journal 2020;18(7):6219.

Reasoned opinion on the modification of the existing maximum residue level for acrinathrin in lettuce (Obrazloženo mnenje o spremembi obstoječe mejne vrednosti ostanka za akrinatrin v solati). EFSA Journal 2020;18(7):6218.

Reasoned opinion on the modification of the existing maximum residue levels for penthiopyrad in Florence fennels and celeries (Obrazloženo mnenje o spremembi obstoječih mejnih vrednosti ostankov za pentiopirad v sladkem komarčku in belušni zeleni). EFSA Journal 2020;18(9):6259.

Reasoned opinion on the modification of the existing MRL for picloram in flowering brassica (Obrazloženo mnenje o spremembi obstoječe MRL za pikloram v cvetočih kapusnicah). EFSA Journal 2020;18(10):6272.

(3) Uredba Komisije (EU) 2020/1566 z dne 27. oktobra 2020 o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za bupirimat, karfentrazol-etil, etirimol in piriofenon v ali na nekaterih proizvodih (UL L 358, 28.10.2020, str. 30).

(4) Reasoned opinion on the review of the existing maximum residue levels for bupirimate according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za bupirimat v skladu s členom 12 Uredbe (ES) št. 396/2005). EFSA Journal 2019;17(7):5757.

(5) Reasoned opinion on the review of the existing maximum residue levels for Bacillus pumilus QST 2808 according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za Bacillus pumilus QST 2808 v skladu s členom 12 Uredbe (ES) št. 396/2005). EFSA Journal 2020;18(5):6115.

(6) Reasoned opinion on the review of the existing maximum residue levels for Pseudomonas sp. strain DSMZ 13134 according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za Pseudomonas sp. sev DSMZ 13134 v skladu s členom 12 Uredbe (ES) št. 396/2005). EFSA Journal 2020;18(8):6234.